|  |  |  |  |  |  |
| --- | --- | --- | --- | --- | --- |
| |  | | --- | |  | | Statsråd Emilie Enger Mehl  Justis- og beredskapsdepartementet | | [postmottak@jd.dep.no](mailto:postmottak@jd.dep.no) | |  | |  |
|  |  |
|  | Oslo 14. desember 2022 |
|  |  |
|  |  |

**FFOs krav til statsbudsjettet 2024**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 350 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. I november sendte vi over våre hovedkrav til regjeringen knyttet til statsbudsjettet for 2024:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2024 på Justis- og beredskapsdepartementets område:**

* FFO ber regjeringen om å bevilge tilstrekkelig med midler til å kunne styrke og gjennomføre ny lov om rettshjelp.
* FFO ber regjeringen om å begynne arbeidet med en lov om beslutningsstøtte for personer som omfattes av CRPD.
* FFO ber regjeringen om å sikre at all varsling, kommunikasjon med nødmeldetjenesten og informasjon om sikkerhet og beredskap blir gitt i et tilgjengelig format, som ivaretar alle gruppers behov. Tilfluktsrom må være tilgjengelige.
* FFO ber regjeringen om å involvere personer med funksjonsnedsettelser i utarbeidelse av beredskapsplaner ved nødsituasjoner, og påse at alle bygg og transportmidler har evakueringsutstyr- og rutiner slik at alle mennesker med funksjonsnedsettelser sikres en trygg evakuering.

## Endre rettshjelpsloven

NORGE ER FORPLIKTET TIL Å FØLGE OPP:

*crpd, artikkel 13 om tilgang til rettssystemet ved å sikre at mennesker med nedsatt funksjonsevne har effektiv tilgang til rettssystemet på lik linje med andre*

[Utdrag fra FN-konvensjonen om rettigheter for mennesker med nedsatt funksjonsevne (CRPD)]

Fri rettshjelp er en viktig rettssikkerhetsgaranti, som skal sikre at den enkeltes inntekt og formue ikke blir avgjørende for om rettssikkerheten blir ivaretatt. FFO mener, i likhet med en rekke andre organisasjoner[[1]](#footnote-2), at ordningen ikke i tilstrekkelig grad ivaretar formålet.

Den alternative rapporten fra sivilt samfunn til FN-komiteen om rettighetene til mennesker med nedsatt funksjonsevne (CRPD) dokumenterer at funksjonshemmede ikke nødvendigvis får rett, selv om de etter loven har rett.[[2]](#footnote-3) Artikkel 13 pålegger staten å sikre at mennesker med nedsatt funksjonsevne har *effektiv tilgang til rettssystemet på lik linje med andre.*

Mange funksjonshemmede er avhengige av tjenester og ytelser i det daglige. Det at lovgivning ikke følges, samtidig som adgangen til fri rettshjelp er svært begrenset, gjør det vanskelig å kreve sin rett gjennom rettssystemet.

I budsjettforliket mellom regjeringen og SV for 2022 sto det følgende:

*«Stortinget ber regjeringen legge frem forslag til ny lov om støtte til rettshjelp i løpet av våren 2023, og vurdere ulike tiltak som kan forsterke rettshjelpsordningen for befolkningen, herunder forslagene i NOU 2020:5»*

FFO er glade for at ordningen med fri rettshjelp nå skal gjøres noe med, og at forslag til ny rettshjelpslov skal legges frem i løpet av våren 2023. I vår høringsuttalelse til NOU 2020:5 Likhet for loven, støttet FFO i all hovedsak forslagene som forelå, men vi var usikre på om de svarte tilstrekkelig på dagens utfordringer, og påpekte noen mangler.

Det er viktig at det bevilges tilstrekkelige midler til å kunne gjennomføre en ny og styrket rettshjelpslov i årene fremover. Det er viktig at de økonomiske vilkårene settes slik at en større prosent av den voksne befolkningen vil kunne komme inn under ordningen. Ordningen må sikre at den enkeltes inntekt og formue ikke blir avgjørende for om rettssikkerheten blir ivaretatt. Ordningen må som vi har nevnt i vår høringsuttalelse også utvides til å omfatte likestillings- og diskrimineringsloven, helse- og omsorgstjenesteloven/pasient- og brukerrettighetsloven og opplæringsloven.

*FFO ber derfor regjeringen om å bevilge tilstrekkelig med midler til å kunne styrke og gjennomføre ny lov om rettshjelp.*

**Begynne arbeidet med lov om beslutningsstøtte**

På bakgrunn av Stortingets enstemmige anmodningsvedtak av 27. april 2021 skal det foretas en helhetlig gjennomgang av vergemålsordningen. Denne skal følges opp gjennom flere høringsnotater. Endringene er et stort steg i riktig retning, mot selvbestemmelse og ikke-diskriminering.

FFO mener imidlertid at det fortsatt er behov for en systematisk endring av hele vergemålsinstituttet. I likhet med mange andre instanser mener vi at målet på sikt bør være å etablere et beslutningsstøttesystem etter FN-konvensjonens modell, se CRPD artikkel 12.

Artikkel 12 i CRPD pålegger staten å sikre mennesker med funksjonsnedsettelse likhet for loven. Dette innebærer at personer med funksjonsnedsettelse i alle sammenhenger har rett til å anerkjennes som en person i rettslig henseende. Rettslig handleevne skal kunne nytes på samme vilkår som andre. Selv om vergemålslovens formål opprinnelig var, og fortsatt er, å bygge på individets vilje, så viser erfaringer fra funksjonshemmedes organisasjoner at dette svikter på flere områder.

Det er viktig å sørge for et system der personer kan gis bistand til å ta egne beslutninger i stedet for dagens system hvor beslutninger tas på vegne av en annen. Det er på denne måten rettssikkerheten og integriteten for de menneskene som vergemålslovgivningen tar sikte på å beskytte, ivaretas best. Formålet må være at personer med funksjonsnedsettelse har rett til nødvendig beslutningsstøtte for å utøve sin rettslige handleevne på lik linje med andre.

Professor i rettsvitenskap på UiO, Kjetil Mujezonovic Larsen, har laget et forslag til hvordan en lov om beslutningsstøtte for personer som omfattes av CRPD kan se ut. Utkastet kan danne et relevant utgangspunkt for videre arbeid på feltet. Utkastet er oversendt Lovavdelingen.

*FFO ber regjeringen om å begynne arbeidet med en lov om beslutningsstøtte for personer som omfattes av CRPD.*

**Sikkerhet, kommunikasjon og tilgjengelig informasjon i nødsituasjoner**

Ulike grupper funksjonshemmede er svært utsatt ved ulykker, brann og andre uforutsette hendelser på grunn av manglende universell utforming. Både ved behov for evakuering fra bygninger og fra transportmidler ved nødsituasjoner er dagens informasjons- og evakueringsløsninger ofte for dårlige.

Eksempelvis ved brann i en bygning med flere etasjer tas heisen ut av drift, og rullestolbrukere blir innestengt. Da må man ha alternative evakueringsløsninger. Hørselshemmede kan ha problemer med å høre en alarm og er avhengig av blinkende lys for å bli varslet. Noen gode løsninger for denne gruppen finnes allerede ved at eksempelvis enkelte hoteller tilbyr hørselshemmede en vibrerende innretning som legges under hodeputen om natten og aktiviseres når en nødsituasjon oppstår.

Gode varslingssystemer og evakueringsløsninger som ivaretar alle må være på plass når nødsituasjoner oppstår. Funksjonshemmede må derfor inkluderes i all utarbeidelse av beredskapsplaner slik at de får god informasjon i egnet format og sikrer at gode evakueringsrutiner er på plass. Tilgang til nødinformasjon må være universelt utformet, og det må for hørselshemmede og døve være mulig med skriftlig toveis kommunikasjon i sanntid med nødmeldetjenesten. Det må videre sørges for at både offentlige og private tilfluktsrom er tilgjengelige.

*FFO ber regjeringen om å sikre at all varsling, kommunikasjon med nødmeldetjenesten og informasjon om sikkerhet og beredskap blir gitt i et tilgjengelig format, som ivaretar alle gruppers behov.*

*FFO ber regjeringen om å involvere personer med funksjonsnedsettelser i utarbeidelse av beredskapsplaner ved nødsituasjoner og påse at alle bygg og transportmidler har evakueringsutstyr- og rutiner slik at alle mennesker med funksjonsnedsettelser sikres en trygg evakuering.*

*FFO ber regjeringen sørge for at offentlige og private tilfluktsrom er tilgjengelige.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2024.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Kultur- og likestillingsminister Anette Trettebergstuen

1. Erklæring av 15. juni 2015 fra 14 organisasjoner om at Rettshjelpsordningen må styrkes [↑](#footnote-ref-2)
2. <https://ffo.no/globalassets/rapporter/210x260_alternativrapporten-norsk.enkels.pdf> [↑](#footnote-ref-3)